Virallinen lehti nro C 304 , 06/10/1997 s. 0139



B4-0725, 0758, 0764, 0778, 0792 ja 0801/97 Päätöslauselma Keniasta Euroopan parlamentti, joka - ottaa huomioon aiemmat päätöslauselmansa Keniasta, erityisesti 17. heinäkuuta 1997 antamansa päätöslauselman ihmisoikeuksien loukkauksista Keniassa ((Kyseisen istunnon pöytäkirja, osa II, kohta 12 b)), - ottaa huomioon Euroopan unionin puheenjohtajavaltion 13. elokuuta 1997 antaman julkilausuman, A. ottaa huomioon Keniassa, erityisesti Mombasassa ja Kenian rannikolla vallitsevan väkivallan ilmapiirin vain muutamia kuukausia ennen presidentin- ja parlamenttivaaleja, B. palauttaa mieliin, että aseistetut joukot ovat hyökänneet maan sisäosista kotoisin olevan väestön kimppuun surmaten noin 50 henkeä, polttaen asumuksia ja pakottaen kymmeniä tuhansia ihmisiä pakenemaan kodeistaan, C. ottaa huomioon ne julmuudet, joihin Kenian turvallisuusjoukot ovat syyllistyneet kostotoimenpiteiden varjolla, D. on huolestunut Kenian ihmisoikeustilanteen heikkenemisestä ja tukahduttamisesta, jota Kenian hallitus harjoittaa oppositioliikkeiden jäseniin nähden, E. palauttaa mieliin, että kansainvälisten rahoituslaitosten Kenialle myöntämä tuki on keskeytetty, kunnes toisin määrätään, F. ottaa huomioon Kenian parlamentin viimein 11. syyskuuta 1997 hyväksymät perustuslain uudistukset, joita opposition jäsenet ja ihmisoikeuksien puolustajat ovat aktiivisesti ajaneet National Convention Assemblyn lipun alla, G. on huolestunut Kenian kriisitilanteen jatkumisesta naapurimaille mahdollisesti aiheutuvista seurauksista; 1. Tuomitsee tiukasti Kenian tiettyjen alueiden väestöön kohdistetut julmuudet; 2. Tuomitsee jälleen kerran kaikki valtion turvallisuusjoukkojen järjestämät tai muut poliittiset väkivallanteot ja pyytää Kenian viranomaisia lopettamaan kaikki viattomiin ja puolustuskyvyttömiin siviileihin kohdistuvat väkivaltaisuudet, jotka lisäävät maan epävakautta ja etnisiä konflikteja; 3. Vetoaa kaikkiin osapuoliin, jotta ne luopuisivat väkivallan käytöstä ja palauttaisivat vaalien moitteettoman kulun edellyttämän rauhan; 4. Tuomitsee hallituspuolueen harjoittaman systemaattisen tukahduttamisen, joka kohdistuu oppositiovoimiin ja kansalaisyhteiskuntaan ja uhkaa tulevien vaalien uskottavuutta; 5. Panee merkille perustuslain uudistukset, jotka Kenian parlamentti on juuri hyväksynyt, ja niiden määräykset julkisista mielenosoituksista, tiedotusvälineiden saatavuudesta ja vaalilautakunnan muodostamisesta ja kehottaa Kenian hallitusta noudattamaan niitä sekä yhdistymisvapautta ja sananvapautta täysimääräisesti; 6. Kehottaa lisäksi hallitusta rauhanomaiseen vuoropuheluun oppositiopuolueiden kanssa perustuslain lisäuudistuksista ja lakiuudistuksista, joita vapaat ja oikeudenmukaiset vaalit edellyttävät; 7. Kehottaa painokkaasti Kenian hallitusta toteuttamaan korruption vastaisia toimenpiteitä; 8. Pyytää komissiota tukemaan vaaliprosessia avustamalla kaikin tarvittavin tavoin vapaiden ja oikeudenmukaisten vaalien järjestämisessä; 9. Pyytää komissiota toimittamaan apua Kenian rannikkoalueiden väkivaltaisuuksia paenneille hätäsiirtolaisille; 10. Pyytää neuvostoa ja komissiota tarkkailemaan valppaasti Kenian ihmisoikeustilannetta ja maan demokraattista kehitystä sekä harjoittamaan tarvittavaa painostusta Lomén sopimuksen 5 artiklaa noudattaen, jotta ihmisoikeusloukkaukset sekä Kenian kansan kansalais- ja poliittisten oikeuksien loukkaukset saadaan pikaisesti loppumaan; 11. Kehottaa puhemiestään välittämään tämän päätöslauselman neuvostolle, komissiolle, AKT-EU-ministerineuvostolle, AKT:n ja EU:n yhteisen edustajakokouksen puheenjohtajille, Kenian hallitukselle sekä Yhdistyneiden kansakuntien ja Afrikan yhtenäisyysjärjestön pääsihteereille.